Document ID: 32009R0296

KOMMISSIONENS FORORDNING (EF) Nr. 296/2009
af 8. april 2009
om gennemførelsesbestemmelser vedrørende administrativ bistand ved eksport af visse oste, der er omfattet af en kontingentordning, og som kan komme ind under en særlig ordning ved import til USA
(omarbejdning)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 172, stk. 2, sammenholdt med artikel 4, og
ud fra følgende betragtninger:
(1)
Kommissionens forordning (EØF) nr. 2248/85 af 25. juli 1985 om gennemførelsesbestemmelser vedrørende administrativ bistand ved udførsel af visse oste, der er underlagt kontingentordningen, og som kan komme ind under en særlig ordning ved indførsel i USA (2), er blevet ændret væsentligt flere gange (3). Da der skal foretages yderligere ændringer, bør den af klarhedshensyn omarbejdes.
(2)
Fællesskabet og USA blev inden for rammerne af GATT enige om at tillade import til USA af ost med oprindelse i Fællesskabet inden for en kontingentordning med virkning fra den 1. januar 1980. Denne aftale blev godkendt ved Rådets afgørelse 80/272/EØF (4).
(3)
USA har forpligtet sig til at træffe alle de foranstaltninger, der er nødvendige for, at kontingentet kan forvaltes på en sådan måde, at det udnyttes fuldt ud. Erfaringerne viser, at det administrative samarbejde med USA bør udvides for at sikre, at kontingenterne for visse oste med oprindelse i Fællesskabet udnyttes fuldt ud. Derfor bør de pågældende oste ledsages af en attest, der udstedes af de ansvarlige myndigheder i Fællesskabet.
(4)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Ved eksport til USA (inklusive Puerto Rico og Hawaii) af »Swiss or Emmentaler cheese with eye formation«, der henhører under pos. 04069044 til 04069048 i Harmonised Tariff Schedule of the United States, og som er omfattet af en kontingentordning, udsteder den ansvarlige myndighed i eksportmedlemsstaten på eksportørens anmodning en attest på en blanket som vist i bilag I.
Artikel 2
1. De attestblanketter, der er omhandlet i artikel 1, trykkes på engelsk på hvidt papir i formatet 210 × 296 mm. Hver attest forsynes af den udstedende myndighed med et løbenummer. Eksportmedlemsstaterne kan kræve, at de attester, der udstedes på deres område, ikke blot affattes på engelsk, men også på det eller de officielle sprog i den pågældende stat.
2. Attesterne udstedes med et originaleksemplar og mindst to kopier. Kopierne forsynes med samme løbenummer som originaleksemplaret. Originaleksemplaret og kopierne udfyldes på skrivemaskine eller i hånden; i sidstnævnte tilfælde skal der bruges blæk og blokbogstaver.
Artikel 3
1. Attesten og kopien udstedes af den myndighed, som udpeges hertil af eksportmedlemsstaten.
2. Den udstedende myndighed opbevarer en kopi af attesten. Originaleksemplaret og den anden kopi forelægges det toldsted i Fællesskabet, hvor udførselsangivelsen indgives.
3. Det i stk. 2 nævnte toldsted udfylder den dertil beregnede rubrik i originaleksemplaret og overdrager dette til eksportøren eller dennes repræsentant. Kopien opbevares af dette toldsted.
Artikel 4
Attesten er kun gyldig, hvis den er behørigt påtegnet af toldstedet. Den gælder for den mængde ost, der er angivet derpå, og skal forelægges toldmyndighederne i USA. Attesten anses dog for at gælde for en mængde, der er indtil 5 % større end den mængde, der er angivet på attesten.
Artikel 5
Medlemsstaterne træffer alle fornødne foranstaltninger med henblik på kontrol af oprindelse, type, sammensætning og kvalitet af de oste, som der udstedes attester for.
Artikel 6
Forordning (EØF) nr. 2248/85 ophæves.
Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag III.
Artikel 7
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. april 2009.

Labels: 3
17
18
15